[Foto’s] Nóg ŉ aanval by gewilde uitkykpuntErnest van der Spuy na die aanval. Foto: Hi-Risk Unit Twee jongmense van Pretoria is die jongste slagoffers in die gewelddadige aanvalle wat die afgelope tyd by ŉ uitkykpunt in die stad plaasgevind het. Ernest van der Spuy (27) het drie steekwonde, kopwonde en erge kneusplekke opgedoen nadat hy en sy 22-jarige vriendin Sondagaand by Fort Klapperkop aangeval en beroof is. Van der Spuy het aan Maroela Media gesê die voorval het omstreeks 19:15 die aand gebeur. “Ek en ŉ vriendin het roomys gaan koop en by die uitkykpunt gaan sit om die stad se liggies te kyk. Ons het seker so ’n halfuur buite die voertuig op ŉ bankie gesit en gesels, voordat ons terug in my bakkie geklim het,” het hy gesê. Hy het gesê hulle was ongeveer twee minute in die bakkie toe twee verdagtes uit die bosse op hulle afgestorm het. “Die een het die venster by my aan die bestuurderskant met ŉ klip stukkend geslaan en dadelik so halflyf in die bakkie geduik,” het Van der Spuy gesê. “Dit het nie gelyk asof hulle enigiets wou steel nie. Dit het gelyk asof hulle gekom het om ons dood te maak. Hy het ŉ mes in sy hand gehad en het net aanhou steek en steek.” Die klippe waarmee die voertuig se vensters stukkend geslaan is. Foto: Hi-Risk Unit Van der Spuy het gesê hy het heeltyd probeer om die aanvaller af te weer, maar is twee keer in die skouers gesteek en het ŉ snywond van sy oog tot by sy oor opgedoen. “Ek het probeer om die bakkie aan te skakel om weg te ry, maar ek kon nie omdat hy aangehou het om my met die mes aan te val. Later het hy ŉ massiewe klip opgetel en my hard teen die kop geslaan. Ek het vir so ’n kort rukkie my bewussyn verloor.” Intussen het die tweede aanvaller die passasiersvenster stukkend geslaan en begin om Van der Spuy se vriendin met ŉ mes aan te val. Sy het probeer keer en is vier keer in haar hande gesteek. Toe Van der Spuy weer sy bewussyn herwin, het hy ŉ mes wat in sy bakkie se deur was gegryp en homself teen die aanvaller probeer verdedig. Die aanvaller het hom weer in die skouer gesteek en Van der Spuy het die mes laat val. “Toe hy [die aanvaller] gebuk het om die mes op te tel, het dit my kans gegee om die bakkie aan te skakel en die motor in trurat te sit. Hulle het agter ons aangehardloop en probeer om by die vensters in te spring, maar ons het weggejaag.” Die twee is direk hospitaal toe waar hulle vir hul beserings behandel is. Hulle het eers later agtergekom dat Van der Spuy se beursie uit die bakkie gesteel is. Volgens Van der Spuy het hy Maandag ŉ saak van poging tot kaping en aanranding by die Pretoria Sentraal-polisiestasie aanhangig gemaak. “Ek gaan nog baie slapelose nagte hieroor hê. My vriendin is baie saggeaard en ek voel skuldig dat sy deur so iets moes gaan. Die snywonde op haar hande sal weer gesond word, maar die emosionele knak van hierdie voorval sal haar vir ŉ leeftyd bybly.” Maroela Media het Maandag berig ŉ egpaar van Durban is Saterdagaand by dieselfde plek aangeval. Die man is in ŉ kritieke toestand in die hospitaal opgeneem. Arthur Crewe, hoof van Hi-Risk Unit-veiligheidsdienste, het gesê gewelddadige aanvalle en rooftogte by die uitkykpunt word gereeld by Hi-Risk Unit aangemeld.